ຮອງປະທານສະພາແຫ່ງຊາດ ໂດບ໋າຕິ ຕ້ອນຮັບປະທານກຸ່ມສະມາຊິກລັດຖະສະພາມິດຕະພາບໄທ-ຫວຽດນາມ
ທ່ານ ໂດບ໋າຕິ ຕ້ອນຮັບ ທ່ານ ສັດໃຈ ທະນະບຸນໃຈ
ປະທານກຸ່ມສະມາຊິກລັດຖະສະພາມິດຕະພາບ ໄທ - ຫວຽດນາມ
(ພາບ: daibieunhandan.vn)
ຕອນບ່າຍວັນທີ 08/03, ທ່ານຮອງປະທານສະພາແຫ່ງຊາດ ຫວຽດນາມ ໂດບ໋າຕິ ໃຫ້ການຕ້ອນຮັບ ທ່ານ ສັດໃຈ ທະນະບຸນໃຈ ປະທານກຸ່ມສະມາຊິກລັດຖະສະພາມິດຕະພາບ ໄທ - ຫວຽດນາມ, ທີ່ການຕ້ອນຮັບ, ທ່ານຮອງປະທານສະພາແຫ່ງຊາດ ໂດບ໋າຕິ ໄດ້ສະແດງຄວາມປິຕິຊົມຊື່ນກ່ຽວກັບການພົວພັນຮ່ວມມືອັນດີງາມລະຫວ່າງອົງການນິຕິບັນຍັດ 2 ປະເທດໃນໄລຍະຜ່ານມາ. ທ່ານ ໂດບ໋າຕິ ເນັ້ນໜັກວ່າ ປີ 2016, ໄທ ໄດ້ກາຍເປັນຄູ່ຮ່ວມມືດ້ານການຄ້າແຖວໜ້າຂອງ ຫວຽດນາມ ໃນ ອາຊຽນ ແລະ ແມ່ນນັກລົງທຶນໃຫຍ່ອັນດັບທີ 10/116 ນັກລົງທຶນຕ່າງປະເທດຢູ່ ຫວຽດນາມ. ປີ 2017, ຫວຽດນາມ - ໄທ ຈະສືບຕໍ່ຜັນຂະຫຍາຍບັນດາການເຄື່ອນໄຫວຮ່ວມມື 2 ຝ່າຍ ແນໃສ່ເພີ່ມທະວີການພົວພັນຄູ່ຮ່ວມມືຍຸດທະສາດລະຫວ່າງ 2 ປະເທດກ່ວາອີກ. ທ່ານຮອງປະທານສະພາແຫ່ງຊາດສະເໜີວ່າ 2 ຝ່າຍສືບຕໍ່ຊຸກຍູ້ການພົວພັນແລກປ່ຽນດ້ານວັດທະນະທຳສິລະປະ; ລົງນາມໃນໂຄງການພົວພັນແລກປ່ຽນວັດທະນະທຳໄລຍະປີ 2017 – 2020 ໂດຍໄວ; ພ້ອມທັງ ເພີ່ມທະວີການຮ່ວມມືໃນບັນດາຂົງເຂດຄື: ອະນຸລັກຮັກສາ, ຫໍພິພິທະພັນ, ມໍລະດົກວັດທະນະທຳ, ໃນນັ້ນມີການອະນຸລັກຮັກສາ ແລະ ເສີມຂະຫຍາຍບັນດາເຂດປູຊະນີຍະສະຖານປະທານ ໂຮ່ຈີມິນ ຢູ່ ໄທ.
ສ່ວນທ່ານ ສັດໃຈ ທະນະບຸນໃຈ ປະທານກຸ່ມສະມາຊິກລັດຖະສະພາມິດຕະພາບ ໄທ - ຫວຽດນາມ ສະແດງຄວາມປາດຖະໜາຢາກໃຫ້ກຸ່ມສະມາຊິກລັດຖະສະພາມິດຕະພາບ 2 ປະເທດສືບຕໍ່ສືບທອດ ແລະ ເສີມຂະຫຍາຍບັນດາຜົນງານອັນດີງາມ ເຊິ່ງ 2 ຝ່າຍບັນລຸໄດ້, ພ້ອມກັນມີທັດສະນະໃນການ ຊຸກຍູ້ເລື່ອງຮັກສາການພົບປະແລກປ່ຽນຄະນະຜູ້ແທນຂັ້ນສູງ, ຂັ້ນກຳມາທິການ ແລະ ອົງການຕ່າງໆທີ່ຮັບໃຊ້ 2 ອົງການນິຕິບັນຍັດ.
(ແຫຼ່ງຄັດຈາກ VOV)